
Négylábú mobilis robot intelligens irányítása

Kulcsszavak: robotirányítás; irányítástechnika; beágyazott rendszerek; mobilis robotok
Napjainkban a négylábú mobilis robotok, vagy más néven quadruped robotok, egyre népszerűbbek és egyre nagyobb szerepet töltenek be. Az ilyen típusú robotok számos területen, mint például a mezőgazdaság, építőipar, katasztrófavédelem, egészségügy, valamint háztartásokban is alkalmazzák. A mobilis robotok olyan feladatok elvégzésére vannak tervezve, ahol helyváltoztatás is szükséges, azaz az adott feladat térbeli helyzete a robotra felszerelt szerszám (robotkar, amely manipulációs feladatok elvégzésére képes) munkaterén kívül esik. Azonban, hogy ezek a robotok hatékonyan és biztonságosan működjenek, számos komplexitással kell szembenézni a tervezés során. A quadruped robotok mobilitása kulcsfontosságú tényező, mivel ezeknek a gépeknek képesnek kell lenniük különböző tereptípusokon való mozgásra és akadályok áthidalására. A navigációs rendszerek kifejlesztése elengedhetetlen a robotok hatékony és pontos mozgásának biztosításához, beleértve az akadályfelismerést és -kerülést is. Emellett a quadruped robotoknak dinamikusan kell alkalmazkodniuk a környezetükhöz és a változó terephez.

Dolgozatom fő célja egy ilyen quadruped robot mozgásának vizsgálata és elemzése. Ennek érdekében a robot szerkezetének és működésének ismertetésére kerül sor, beleértve a mozgást megvalósító vezérlő algoritmusokat és a stabilitás vizsgálatát is. Ez az elemzés matematikai modellek illetve szimulációs módszerek segítségével történik.

A quadruped robotok tervezése és fejlesztése a jövőben egyre fontosabbá válik az automatizálás és a robotika területén. Dolgozatom által nyújtott eredmények és megközelítések hozzájárulhatnak ezeknek a rendszereknek a hatékonyságának és funkcionalitásának növeléséhez, elősegítve ezzel a quadruped robotok széleskörű alkalmazását és elfogadását a mindennapi életben.



